text: Vælgerne skal have paraplyerne med i morgen
  18 november 2013 kl. 05.26
  Natten til onsdag begynder nattefrosten at sætte ind i hele landet. Samtidig kommer der lidt mere sol.
  Vejret bliver gråt med rigtig mange skyer og perioder med regnvejr, når vælgerne tirsdag skal sætte kryds ved kommunalvalget.
  Temperaturen vil hen over den forholdsvis vindstille dag ligge mellem fem og otte grader.
  Kun i den nordvestlige del af Jylland holder det tørt, når slaget om byrådsposterne skal stå, fortæller vagthavende meteorolog ved DMI, Tine Zeuthen, til Ritzau.
  I det hele taget står vi foran en klassisk novemberuge med faldende temperaturer og nattefrost mange steder fra og med natten til onsdag.
  - Men blæst får vi ikke meget af denne uge. Det oplever vi jo ellers ofte i denne måned, siger Tine Zeuthen.
  Mandagen bliver grå og diset med temperaturer mellem fem og otte grader. I morgentimerne kan der være tåge flere steder. Der ventes kun mindre mængder nedbør.
  Onsdag, dagen efter valget, vil solen titte frem rundt om i landet, og samtidig begynder temperaturerne at falde.
  Tine Zeuthen råder derfor bilister og andre i trafikken til at holde øje med glatte veje.
  - Koldest bliver det natten til torsdag og fredag med minusgrader ned til fem visse steder. De øvrige nætter vil der være kuldegrader på to-tre stykker. Til gengæld kommer der ikke meget nedbør frem til weekenden, siger hun.
  Torsdag og fredag vil dagtemperaturerne svinge mellem to og fem grader, og der ventes kun få dryp fra oven.
  - Det bliver i småtingsafdelingen, og der kommer måske lidt slud. Til gengæld får de fleste af os set lidt mere til solen på ugens sidste to hverdage, siger Tine Zeuthen.
  